तोरी किन्न उपभोक्ता खेतबारीमा
शुद्ध तेल उपभोग गर्ने सहरी उपभोक्ता किसानको खेतमै पुगेर तोरी ‘बुकिङ’ गर्न थालेका छन् ।   मोरङको कानेपोखरी गाउँपालिकाले सङ्घीय सरकारको प्रधानमन्त्री कृषि आधुनिकीकरण परियोजना साना व्यवसायी बाली उत्पादन कार्यक्रमअन्तर्गत तोरी पकेट कार्यक्रम सञ्चालन गरेको छ । ५० प्रतिशत अनुदानमा सञ्चालन भएको कार्यक्रमअन्तर्गत गाउँपालिकामा ५६ बिघामा तोरी खेती भएको छ । साना किसानका लागि लक्षित तोरी उत्पादन कार्यक्रमबाट मात्र होइन । व्यावसायिक किसानले पनि गहुँ खेती घटाएर तोरी लगाएका छन् । यसले गर्दा कानेपाखेरी गाउँपालिका क्षेत्रमा तोरीको उत्पादन विगत वर्षको तुलनामा दोब्बर भएको गाउँपालिकाका कृषि शाखा प्रमुख सागर पौडेलले जानकारी दिनुभयो ।
हरिप्रसाद कोइराला उर्लाबारी, फागुन १ गते । शुद्ध तेल उपभोग गर्ने सहरी उपभोक्ता किसानको खेतमै पुगेर तोरी ‘बुकिङ’ गर्न थालेका छन् । मोरङको कानेपोखरी गाउँपालिकाले सङ्घीय सरकारको प्रधानमन्त्री कृषि आधुनिकीकरण परियोजना साना व्यवसायी बाली उत्पादन कार्यक्रमअन्तर्गत तोरी पकेट कार्यक्रम सञ्चालन गरेको छ । ५० प्रतिशत अनुदानमा सञ्चालन भएको कार्यक्रमअन्तर्गत गाउँपालिकामा ५६ बिघामा तोरी खेती भएको छ । साना किसानका लागि लक्षित तोरी उत्पादन कार्यक्रमबाट मात्र होइन । व्यावसायिक किसानले पनि गहुँ खेती घटाएर तोरी लगाएका छन् । यसले गर्दा कानेपाखेरी गाउँपालिका क्षेत्रमा तोरीको उत्पादन विगत वर्षको तुलनामा दोब्बर भएको गाउँपालिकाका कृषि शाखा प्रमुख सागर पौडेलले जानकारी दिनुभयो । पौडेलका अनुसार कानेपोखरी गाउँपालिकामा तीन हजार पाँच सय हेक्टर जग्गामा तोरी खेती भएको छ । सामान्यतः प्रतिहेक्टर २७ देखि ३० मन तोरी उत्पादन हुने पौडेलको भनाइ छ । कानेपोखरी–३, हरकपुरका किसान हेमचन्द्र भण्डारीले साढे तीन बिघामा तोरी खेती गर्नुभएको छ । उहाँले २५ मन खेतबाटै बिक्री भइसकेको जानकारी दिनुभयो । अहिले धमाधम तोरी उखेल्ने क्रम चलिरहेको छ । “दिनैजसो तोरी किन्ने खेतमै आइपुग्छन् र पेस्की नगद छोडेर जान्छन्,” भण्डारीले भन्नुभयो। अर्का किसान जर्मेन टुडूले डेढ बिघामा तोरी लगाउनुभएको छ । आफ्नो जमिन नभएका जर्मेनले अधियाँमा आउने १० मनजति तोरी बिक्री गरिसकेको बताउनुभयो । प्रधानमन्त्री कृषि आधुनिकीकरण परियोजना साना व्यवसायी बाली उत्पादन कार्यक्रमअन्तर्गत तोरी पकेट कार्यक्रम वडा नं. १ को नहरटोलमा सञ्चालन भएको छ । जुनतारा कृषक समूहका २६ किसानले १८ बिघामा लगाएको तोरी उत्पादनका दृष्टि राम्रो रहेको कृषि शाखा प्रमुुख सागर पौडेलले बताउनुभयो । त्यस्तै मेहनती कृषि सहकारी संस्थाका ५५ किसानले ३८ बिघामा तोरी खेती गरेका छन् । कानेपोखरी गाउँपालिकाका प्रमुख प्रशासकीय अधिकृत सन्तोष घिमिरेले किसानले उत्पादन गरेको तोरी ब्रान्डिङ गर्न यो वर्ष गाउँपालिकाले किसानलाई सात हजार बोरा निःशुल्क वितरण गर्ने योजना रहेको जानकारी दिनुभयो । “कानेपोखरीका किसानले उत्पादन गरेको तोरी जहाँ पुगे पनि हाम्रो गाउँपालिकाको स्टिकर लागेकोे बोरामा पुगोस् भन्ने हाम्रो उद्देश्य हो,” उहाँले भन्नुभयो ।गाउँपालिकाका अध्यक्ष राजमती इङ्नामले गाउँपालिकाले कृषि उत्पादनलाई प्राथमिकतामा राखेर काम गरिरहेका जानकारी दिनुभयो । “हामीले कृषि उत्पादन, दूध र पशुपालन कार्यक्रमलाई प्राथमिकतामा राखेका छौँ । ससर्त अनुदानको १२ लाख रुपियाँले तोरी खेती विस्तार र उत्पादनमा वृद्धि भएको छ । अब तोरी र मकैको जोन घोषणा गरी उत्पादन बढाउने कार्यक्रम अघि बढाउँछौँ,” उहाँले भन्नभयो ।  